Omnibus presentes litteras inspecturis, magister Michael curie Senonensis officialis in Domino salutem. Noverint universi quod Stephanus de Corfrehaut miles in nostra presentia constitutus fratribus Vallis lucentis pro XL libris Pruvinensium quas ei debebat, sicut est ipse confessus coram nobis, quicquid habet apud Cormonuncla et in appendiciis et pertinentiis suis, exceptis nemoribus, obligavit et concessit tam diu percipiendum donec eis super eodem debito fuerit plenarie satisfactum ; nec ipse nec alius pro eo aliquid exinde percipiet donec plenaria fiet eisdem fratribus satisfactio super eo. Promisit etiam facturum fieri a servientibus suis qui recipiunt redditus ejusdem militis de dicto loco, juramentum fidelitatis quod nichil eorundem redditum celabitur quin reveletur, ita quod pro posse suo reddatur ipsis fratribus donec satisfactionem habuerint de debito supradicto. Et hec hec fiduciavit idem miles se servaturum et debite guarantizaturum eisdem fratribus, dicta obligatione durante. Super his autem observandis firmiter et tenendis, Tomas li Grais et Garnerus Rigaut milites obligaverunt se plegios coram nobis. Actum anno Gracie M° CC° vicesimo sexto die Lune post Natale Domini.